Y.A.B. DATO’ MENTERI BESAR SELANGOR: Terima kasih Jeram atas soalan. Dah, dah, dah habis cerita poligami ini. Cerita rumah ni. Untuk soalan (a) untuk makluman Yang Berhormat, Kerajaan Negeri telah melaksanakan beberapa langkah bagi membantu golongan berpendapatan rendah memiliki rumah pertama melalui pembelian unit rumah melibatkan Skim Rumah Selangorku, Skim Dana Sel, Skim Sewa Beli (Rent To Own) dan Skim Pembiayaan ‘Smart Selangor First Home Buyers’ adalah seperti berikut:
Lembaga Perumahan dan Hartanah Selangor (LPHS) telah melaksanakan penawaran Rumah Selangorku kepada orang awam kepada golongan berpendapatan atau kategori B40 terutamanya projek Rumah Selangorku Jenis A dan Jenis B berharga RM 42,000.00 seunit hinggalah RM 100,000.00 seunit.
Bagi kes golongan yang tidak layak mendapatkan pinjaman bank, Kerajaan Negeri telah menyediakan Skim Pembiayaan Perumahan Selangorku (Dana-Sel) yang berkonsepkan sewa dan milik bagi membantu golongan ini membeli Rumah Selangorku Jenis A. Kerajaan Negeri melalui anak syarikat LPHS iaitu Perumahan Hartanah Selangor Sdn Bhd (PHSSB) menguruskan skim ini melalui kaedah pembiayaan yang merupakan satu bentuk penyewaan jangka panjang yang membolehkan pemohon bertukar status daripada penyewa kepada pemilik dalam tempoh yang telah dipersetujui dengan mematuhi semua terma-terma Perjanjian Penyewaan dan Pemilikan. Skim ini akan dipertimbangkan untuk diperluaskan lagi
pada masa akan datang agar ianya dapat membantu lebih ramai golongan B40 untuk memiliki rumah.
Kerajaan Negeri melalui Lembaga Perumahan dan Hartanah Selangor (LPHS) sedang mengadakan kerjasama dengan beberapa pihak bank bagi mewujudkan satu skim sewa beli atau dikenali juga sebagai ‘Rent To Own’ khususnya untuk pembeli Rumah Selangorku di Negeri Selangor. Skim ini dapat membantu golongan B40 dan M40 yang berpendapatan isi rumah di bawah RM 10,000.00 sebulan untuk memiliki kediaman Mampu Milik atau Rumah Selangorku. Sehubungan itu, perkara ini dalam proses rundingan dan perbincangan lanjut oleh Kerajaan Negeri bersama dengan pihak bank berkaitan sebelum kertas pertimbangan diangkat dan kelulusan Majlis Mesyuarat Kerajaan Negeri (MMKN).
Kerajaan Negeri juga telah memperkenalkan Skim Pembiayaan ‘Smart Selangor First Home Buyers’ yang bertujuan memberikan pembiayaan wang pendahuluan (deposit) kepada golongan B40 dan M40 sebanyak 10% ke atas pembelian Rumah Selangorku khususnya pembangunan yang dimajukan oleh anak-anak syarikat Kerajaan Negeri seperti Perbadanan Kemajuan Negeri Selangor (PKNS). Kerajaan Negeri telah bersetuju menyediakan peruntukan sejumlah RM 15 Juta untuk skim ini yang akan diuruskan oleh PKNS. Skim ini telah dilaksanakan oleh PKNS dengan kerjasama pihak Maybank Berhad bagi membantu pembeli-pembeli tersebut untuk mendapatkan pembiayaan dengan mudah.
Untuk soalan (b), Kerajaan Negeri turut mengambil maklum akan kesukaran pemohon mendapatkan pembiayaan pinjaman perumahan daripada institusi kewangan yang menyebabkan permohonan mereka ditolak. Untuk itu, Kerajaan Negeri telah memperkenalkan program sewaan rumah kepada pemohon yang tidak layak mendapat pinjaman bagi tujuan mewujudkan pengurusan kewangan pemohon yang lebih baik dan stabil. Susulan itu, Kerajaan Negeri memperkenalkan Skim sewaan rumah yang terdiri daripada Skim Smart Sewa dan Projek Perumahan Rakyat (PPR) adalah seperti berikut;
Kerajaan Negeri telah memperkenalkan Skim Smart Sewa dengan matlamat utama adalah bagi membantu golongan yang gagal mendapatkan pinjaman
perumahan supaya menyediakan kediaman yang disediakan oleh Kerajaan Negeri dengan kadar sewa yang berpatutan berbanding harga pasaran. Mereka akan diberi tempoh sewaan di antara 2 hingga ke 5 tahun dan 30% daripada sewaan mereka itu akan disimpan oleh pihak Kerajaan Negeri untuk dikembalikan kepada mereka ataupun penyewa-penyewa sebagai dana asas ataupun sebahagian daripada deposit apabila mereka layak untuk membeli rumah baru di masa hadapan. Pada ketika ini kita mempunyai sekitar 562 unit dan menjelang akhir tahun ini kita menjangkakan akan menguruskan hampir 1 ribu unit. Dalam Pakej Rangsangan Ekonomi yang saya bentangkan dijangkakan dan 2, 3 tahun lagi unit-unit percuma yang kita perolehi menganggarkan sekitar 3 ribu unit lagi kita akan perolehi dan saya kira dengan kaedah yang kita tunjukkan ini bukan sahaja mereka boleh duduk dengan selesa pembiayaan sewa mereka itu dengan kadar yang berpatutan termasuk maintenance fee ataupun penyelenggaraan kos- kos penyelenggaraan kawasan apartmen yang mereka duduk.
Skim Projek Perumahan Rakyat (PPR)
Kerajaan Negeri juga telah mewujudkan Skim Perumahan untuk disewakan sahaja kepada mereka yang berpendapatan seisi rumah daripada RM 3,000.00 sebulan dan ke bawah. Kadar sewaan yang dikenakan kepada penyewa pada harga sekitar RM 124.00 hingga RM 250.00 sebulan berbanding kadar sewaan pasaran semasa sekitar RM 400.00 hingga RM 600.00 sebulan. Ianya membantu golongan ini untuk mendapatkan manfaat daripada kadar sewaan yang rendah dan lebihan pendapatan yang boleh digunakan sebagai simpanan mereka berbanding untuk tujuan pembelian Rumah Selangorku pada masa akan datang. Projek Perumahan Rakyat (PPR) yang ditawarkan ialah PPR Hicom dengan bilangan unit 980 dan seluruhnya telah disewa. PPR Serendah ada 300 unit yang disediakan. Setakat ini baru 125 yang telah disewa. PPR Kota Damansara ada 1,152 dan seratus peratus sebenarnya telah disewa. Disamping program sewaan, Kerajaan Negeri melalui LPHS juga bekerjasama dengan AKPK ataupun Agensi Kaunseling dan Pengurusan Kredit dalam mewar-warkan modul pendidikan berkaitan perumahan di atas talian AKPK iaitu RUMAHKU untuk keperluan awam. Secara ianya membantu bakal pembeli rumah pertama untuk mendapatkan panduan dan maklumat yang berguna tentang pemilikan rumah pertama mereka ataupun pemilikan rumah mereka. Terima kasih.